**Prijavitelj: Združenje DrogArt, socialno podjetje**

**Naslov projekta: *Trgovina z igračami***

Delitev dela po spolu je del tradicije in pri nas močno zakoreninjena. Družbene položaje, povezane z močjo, vodenjem in odločanjem, še vedno v veliki meri zasedajo moški, medtem ko so vloge, osredotočene na skrb za druge in gospodinjska opravila (torej delo, ki je družbi »*nevidno*« in ne uživa spoštovanja ter priznanja) še vedno pretežno ženska domena. Na takšno oblikovanje in prevzemanje spolnih vlog že v ranem otroštvu močno vpliva tudi igra. Žal pa so igrače in njihova promocija še vedno (oziroma vedno bolj) razdeljene na »*igrače za fante*« in »*igrače za deklice*«. Medtem ko fantom spodbujajo učenje in raziskovalni duh, pa dekletom poleg skrbi za svojo lepoto privzgajajo predvsem vlogo mame in gospodinje, saj na dekliških oddelkih z igračami prevladujejo »*gospodinjski pripomočki*« in dojenčki ter pripomočki za skrb zanje.

Zato bomo s svojim projektom naslavljali problematiko stereotipiziranih igrač in preko nje vstopali na širše polje neenake porazdelitve »*domačega dela*« med spoloma. Najopaznejši del projekta bo izkustvena mehanika – začasna ozaveščevalna »*trgovina z igračami*«, ki jo bomo odprli v središču Ljubljane. V njej bomo na inovativen način ozaveščali o pomembnem vplivu tovrstnih igrač na problematiko delitve dela – tako v zasebnem kot službenem življenju. Skupaj z domišljenim prepletom ostalih komunikacijskih aktivnosti (digitalni city lighti, plakati, letaki in aktivnosti na družbenih omrežjih) bomo ozaveščali o škodljivosti spolnih stereotipov, ki krepijo tradicionalne spolne vloge, ter o neenakomerni porazdelitvi gospodinjskega in skrbstvenega dela.

Atraktivna postavitev trgovine z igračami nam bo omogočila pogovor z obiskovalci\_kami o problematiki, za močno izkušnjo v njej pa bodo poskrbele tudi različne igre, kvizi in druge aktivnosti. Zagotovo bo pop-up inštalacija zanimiva tudi medijem, ki jih bomo povabili na odprtje »*provokativne*« trgovine z igračami.